আয়ুষ
যোগাভ্যাস এবং পরম্পরাগত চিকিৎসা পদ্ধতির ক্ষেত্রে বিশ্বে অগ্রণী ভূমিকা পালনে ভারত যথোপযুক্ত জায়গায় রয়েছে - শ্রী সর্বানন্দ সনোয়াল
অষ্টম আন্তর্জাতিক যোগ দিবস উদযাপনে ১০০ দিনের উল্টো গণনার সূচনা করল আয়ুষ মন্ত্রক
নতুন দিল্লি, ১৩ মার্চ, ২০২২
কেন্দ্রীয় আয়ুষ মন্ত্রী শ্রী সর্বানন্দ সনোয়াল আজ নতুন দিল্লিতে অষ্টম আন্তর্জাতিক যোগ দিবস ২০২২ উদযাপনের জন্য ১০০ দিনের উল্টো গণনার সূচনা করেছেন। এই উপলক্ষে তিনি যোগ মহোৎসব ২০২২-এর শুভারম্ভ করেন। অনুষ্ঠানে হরিয়ানার মুখ্যমন্ত্রী শ্রী মনোহর লাল খট্টর, সিকিমের মুখ্যমন্ত্রী শ্রী প্রেমসিং তামাং, কেন্দ্রীয় শ্রম ও কর্মসংস্থান মন্ত্রী শ্রী ভূপেন্দ্রর যাদব, আয়ুষ প্রতিমন্ত্রী ডঃ মুঞ্জাপারা মহেন্দ্রভাই সহ বিদেশ ও সংস্কৃতি প্রতিমন্ত্রী শ্রীমতী মীনাক্ষী লেখি, ঋষিকেশে পরমার্থ নিকেতনের সভাপতি স্বামী চিদানন্দ সরস্বরতী জী প্রমুখ উপস্থিত ছিলেন।
এবারের আন্তর্জাতিক যোগ দিবস উদযাপনের মূল ভাবনায় সারা বিশ্বজুড়ে আগামী ২১ জুন পর্যন্ত ১০০ দিন, ১০০টি শহর এবং ১০০টি সংগঠন গুরুত্ব পাচ্ছে। এই প্রথম আজাদি কা অমৃত মহোৎসব উদযাপন উপলক্ষে ২১ জুন এই অভিযানের অঙ্গ হিসেবে দেশের ৭৫টি ঐতিহ্যবাহী / গুরুত্বপূর্ণ সাংস্কৃতিক কেন্দ্রে যোগ প্রদর্শিত হবে। দেশে ও বিদেশে এই অভিযানে যোগ চর্চা, কর্মশিবির, সেমিনার প্রভৃতি আয়োজন করা হচ্ছে। এছাড়াও মন্ত্রক বিশ্ব স্বাস্থ্য সংস্থার মোবাইল যোগা অ্যাপ, নমস্তে অ্যাপ এবং ওয়াই-ব্রেক অ্যাপ ব্যবহারের উপযোগিতা প্রচার করবে। ভারত সরকারের মাই গভ প্ল্যাটফর্মে একাধিক নাগরিক-কেন্দ্রিক কর্মসূচির সূচনা হবে। এরমধ্যে রয়েছে, আলোকচিত্র প্রতিযোগিতা, ক্যুইজ, আলোচনাসভা, শপথগ্রহণ প্রভৃতি।
যোগ মহোৎসবের সূচনা করে শ্রী সনোয়াল বলেন, অষ্টম আন্তর্জাতিক যোগ দিবস সুস্বাস্থ্য ও রোগ নিরাময় তথা সারা বিশ্বজুড়ে শান্তির প্রসারে আমাদের কাছে গণ আন্দোলন গড়ে তোলার সুযোগ করে দিয়েছে। এটা উল্লেখ করা প্রয়োজন ১০০ দিনের উল্টো গণনার মধ্য দিয়ে এবারের যোগ দিবস উদযাপনের সূচনা হচ্ছে। তিনি আরও বলেন, বিশ্ব স্বাস্থ্য সংস্থার পরম্পরাগত চিকিৎসা পদ্ধতির আন্তর্জাতিক কেন্দ্রটি ভারতে গড়ে তোলা হচ্ছে। যোগ চর্চার প্রাচীন জ্ঞান এবং সুস্বাস্থ্য বজায় রাখার পন্থা-পদ্ধতি সম্বলিত এই কেন্দ্রটি সারা বিশ্বকে শান্তি, রোগ নিরাময় ও সুলভে স্বাস্থ্য পরিষেবা পৌঁছে দেওয়ার পথ দেখাবে।
শ্রী সনোয়াল আরও বলেন, প্রধানমন্ত্রীর সুদক্ষ নেতৃত্বে ২০১৫ থেকেই আন্তর্জাতিক যোগ দিবস উদযাপন এক গণআন্দোলনে পরিণত হয়েছে। শুধু তাই নয়, এই আন্দোলন সারা বিশ্বে সর্ব বৃহৎ গণ উদ্যোগ হয়ে উঠেছে, যেখানে ২৫ কোটির বেশি মানুষ যোগ চর্চায় অংশ নিচ্ছেন। আয়ুষ মন্ত্রক বিশ্ব শান্তির প্রসারে যোগকে ভারতীয় ব্র্যান্ড হিসেবে গড়ে তুলতে একাধিক উদ্যোগ নিয়েছে। এক ভারত শ্রেষ্ঠ ভারত মানসিকতার প্রসারেই এই উদ্যোগ।
অনুষ্ঠানে হরিয়ানার মুখ্যমন্ত্রী শ্রী খট্টর জানান, ভারতের প্রথম রাজ্য হিসেবে হরিয়ানায় যোগা কমিশন গঠন করা হচ্ছে। কুরুক্ষেত্রে ১০০ একর জায়গাজুড়ে আয়ুষ বিশ্ববিদ্যালয় গড়ে তোলার প্রক্রিয়া শুরু হয়েছে বলেও তিনি জানান।
সিকিমের মুখ্যমন্ত্রী শ্রী তামাং রাজ্যে জাতীয় স্তরের একটি যোগ ও ধ্যান প্রতিষ্ঠান গড়ে তোলার প্রস্তাব দেন।
কেন্দ্রীয় মন্ত্রী শ্রী ভূপেন্দ্র যাদব বলেন, পরিবেশ-বান্ধব জীবন-যাপনের ক্ষেত্রে যোগ ও আয়ুর্বেদের বড় ভূমিকা রয়েছে। তিনি জানান, জৈব বৈচিত্র আইন সংশোধন করা হচ্ছে, যাতে আয়ুষ ব্যবস্থার প্রসার আরও সহায়ক হয়। আয়ুষ মন্ত্রীকে তিনি দেশের ৪৯টি চিহ্নিত হ্রদ এবং ৫২টি ব্যাঘ্র সংরক্ষণ কেন্দ্রে যোগ কর্মসূচি আয়োজন করার অনুরোধ জানান।
অনুষ্ঠানে আয়ুষ মন্ত্রকের সচিব শ্রী বৈদ্য রাজেশ কোটেচা বর্তমান পরিস্থিতিতে যোগাভ্যাসের উপকারিতার একটি উদাহরণ দিয়ে জানান, নতুন দিল্লির এইমস প্রতিষ্ঠান সর্বজনীন স্বাস্থ্য ব্যবস্থায় যোগাভ্যাসের কার্যকরিতা খতিয়ে দেখতে একটি কর্মসূচি গ্রহণ করেছে।
CG/BD/AS/
(Visitor Counter : 127